โฮมโปรไม่ยกเลิกงานเอ็กซโปแม้ตรงกับช่วงเสื้อแดงชุมนุม
โฮมโปรไม่หวั่นม็อบเสื้อแดงบุกเมือง ทุ่ม 100 ล้าน ลุยจัดงานเอ็กซ์โปสินค้าตกแต่งบ้าน&nbsp;&nbsp;&nbsp;&nbsp;&nbsp;&nbsp;&nbsp;&nbsp;&nbsp;
2 มี.ค. 2553

โฮมโปรไม่หวั่นม็อบเสื้อแดงบุกเมือง ทุ่ม 100 ล้าน ลุยจัดงานเอ็กซ์โปสินค้าตกแต่งบ้าน          
นายณัฏฐ์ จริตชนะ ผู้ช่วยกรรมการผู้จัดการ กลุ่มการตลาด บริษัท โฮม โปรดักส์ เซ็นเตอร์ หรือโฮมโปร ศูนย์รวมวัสดุก่อสร้างและอุปกรณ์ตกแต่งบ้านครบวงจร เปิดเผยว่า จากการเตรียมชุมนุมใหญ่ของกลุ่มเสื้อแดงในช่วงกลางเดือนมี.ค. ซึ่งตรงกับการจัดงาน โฮมโปร เอ็กซ์โป ครั้งที่ 11  ที่ใช้งบจัดงาน 100 ล้านบาท ระหว่างวันที่ 12-21 มี.ค.นี้ ที่ฮอลล์  5-8  อิมแพค เมืองทองธานี บนพื้นที่ 2.7 หมื่นตารางเมตร จะไม่ส่งผลกระทบกับการจัดงาน เนื่องจากประชาชน ส่วนใหญ่เริ่มปรับตัวได้กับเหตุการณ์ชุมนุมทางการเมือง แต่ก็มีกังวัลบ้างกับปัญหาการจราจรที่อาจจะติดขัดได้ 
พร้อมกันนี้ บริษัทฯ ได้ให้ความสำคัญกับการรักษาความปลอดภัยมากขึ้น รวมไปถึงเหตุการณ์ จากการก่อความไม่สงบในห้างสรรพสินค้ามาใช้เป็นบทเรียนเพื่อให้หน่วยงานรักษาความปลอดภัยศึกษา เพื่อสร้างความมั่นใจให้กับลูกค้า
“ผมเชื่อว่าขณะนี้  ประชาชน ปรับตัวได้กับเหตุการณ์ความไม่สงบทางการเมือง  เพราะยังไงคนก็ยังต้องจับจ่ายใช้สอย  คาดว่าจะมีคนมางานไม่ต่ำกว่า 7 แสนคน  มีเงินสะพัดในงานไม่ต่ำกว่า 650 ล้านบาท จากการจัดงานโอมโปร เอ็กซ์โปร ครั้งก่อนเมื่อเดือน ต.ค.  2552  มียอดขาย  730 ล้านบาท  ส่วนเดือนมี.ค. 2552  มียอดขายในงาน 629 ล้านบาท  ”   นายณัฏฐ์กล่าว  
สำหรับการจัดงานครั้งนี้บริษัทได้รับความร่วมมือจากผู้ผลิตและจำหน่ายสินค้ากว่า 300 รายการ  โดยให้ส่วนลดสูงสุดถึง80%  และมีพันธมิตรหลักคือบัตรเครดิตกรุงศรี และบัตรเครดิตโฮมโปร วีซ่า ที่ให้ส่วนลดสูงสุด 12%    นอกจากนี้ยังได้พันธมิตรใหม่อย่าง บริษัท โทเทิ่ล แอ็คเซ็ส คอมมูนิเคชั่น ผู้ให้บริการโทรศัพท์มือถือในเครือข่ายดีแทค เมื่อลูกค้าซื้อสินค้าในงานครบ 2,000 บาทขึ้นไป รับส่วนลด 2,000 บาท เมื่อซื้อ โทรศัพท์แบล็คเบอรี่ ทุกรุ่นภายในงาน  นอกจากนั้น ในวันทุกวัน ทุกยอดซื้อ 2,000 บาท ลูกค้าจะรับคูปองชิงโชค เป็นต้น